Skat forlanger penge fra 49 danskere, som har skjult formuer i HSBC-banken i Genève i Schweiz.

De får nu et krav om at skulle betale næsten 100 millioner kroner tilbage, skriver Politiken.

Sagerne kommer fra en stor lækage fra banken tilbage fra 2009. Dokumenterne blev overleveret til franske skattemyndigheder, som fra 2010 delte oplysningerne med de lande, som bad om det.

Men først i 2015 opsøgte Skat oplysningerne og har siden da kulegravet dokumenterne og fundet ud af, at 349 danskere havde et milliardbeløb stående i skjul.

Det glæder Socialdemokratiets skatteordfører, Jesper Petersen, at der kommer penge hjem til den danske statskasse, men beløbet kunne have været meget større.

- Man kunne ønske sig, at Skat havde fået endnu mere ud af det, men desværre har det været nødvendigt for dem at henlægge mange af sagerne, siger Jesper Petersen.

Ifølge Skat er 312 af sagerne henlagt. Nogle fordi pengene stod i banken på lovlig vis. Andre fordi Skat ikke har formået at bevise skattesvindel, og resten er forældet.

Læs også : Millionkrav til danskere med skjulte bankkonti

Men præcis, hvor mange af sagerne, der er henlagt på grund af forældelse, har Skat ikke tal på.

Og det er ikke godt nok, mener Jesper Petersen.

- Nej, vi mener overhovedet ikke, at det er godt nok. Skat reagerede alt for langsomt i forhold til de muligheder, der kom i 2010. Så der blev reageret for sent, og det har kostet statskassen penge, er jeg overbevist om.

- Derfor vil vi nu stille yderligere spørgsmål til Skat for at få svar på, hvor mange sager man har måttet henlægge på grund af forældelsesfristen. Det er en nødvendig lærdom for Skat, at man skal reagere hurtigt for at undgå, at sager bliver forældet, siger han.

Skatteadvokat Torben Bagge frygter, at Skat forsøger at dække over, hvor mange af sagerne, der er blevet forældet.

- Man kan frygte, at når Skat ikke selv kommer med oplysningerne om, hvor stor en del af de mulige krav, der nu er forældet, så er det for at dække over, at man var meget langsomme med at reagere i starten i modsætningen til andre lande, der straks gik i gang med at bearbejde oplysningerne.